b'\n_START_ARTICLE_\nLohkokaavio\n_START_PARAGRAPH_\nLohkokaavio on piirustus, jolla pyrit\xc3\xa4\xc3\xa4n kuvaamaan esimerkiksi laitteen toimintaa yleisell\xc3\xa4 tasolla lohkojen ja niiden v\xc3\xa4listen viivojen avulla._NEWLINE_Lohkokaavion avulla voidaan kuvata ja ymm\xc3\xa4rt\xc3\xa4\xc3\xa4 laitteen toiminta yleisemm\xc3\xa4ll\xc3\xa4 tasolla. Lohkot sis\xc3\xa4lt\xc3\xa4v\xc3\xa4t komponentteja, joiden kytkent\xc3\xa4 kuvataan piirikaaviolla. Lohkokaavio helpottaa varsinkin monimutkaisempien laitteiden toiminnan ymm\xc3\xa4rt\xc3\xa4mist\xc3\xa4. Lohkokaaviota k\xc3\xa4ytet\xc3\xa4\xc3\xa4n yleisesti s\xc3\xa4hk\xc3\xb6tekniikassa ja elektroniikassa, mutta niit\xc3\xa4 voidaan periaatteessa k\xc3\xa4ytt\xc3\xa4\xc3\xa4 mink\xc3\xa4 tahansa asian toiminnan kuvaamiseen.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLohkokaavioiden keskeinen hy\xc3\xb6ty on ett\xc3\xa4 niist\xc3\xa4 selvi\xc3\xa4\xc3\xa4 oleellisimmat asiat nopealla silm\xc3\xa4yksell\xc3\xa4. Lohkokaaviot eiv\xc3\xa4t siis v\xc3\xa4ltt\xc3\xa4m\xc3\xa4tt\xc3\xa4 esit\xc3\xa4 jokaista yksityiskohtaa, vaan antavat yleiskatsauksen laitteen rakenteeseen ja toimintaan. T\xc3\xa4m\xc3\xa4 selkeytt\xc3\xa4\xc3\xa4 esimerkiksi vianetsint\xc3\xa4\xc3\xa4 toimintah\xc3\xa4iri\xc3\xb6iden ilmetess\xc3\xa4._NEWLINE_S\xc3\xa4hk\xc3\xb6tekniikassa lohkokaavioiden lohkot esitet\xc3\xa4\xc3\xa4n yleens\xc3\xa4 ensin yksinkertaisesti ja loppua kohden entist\xc3\xa4 yksityiskohtaisemmin. Viimeinen lohko esitt\xc3\xa4\xc3\xa4 laitteen rakennetta niin tarkasti, ett\xc3\xa4 sen perusteella voidaan toistaa laitteen rakentaminen. Lohko on yleens\xc3\xa4 jokin fyysinen j\xc3\xa4rjestelm\xc3\xa4n osa, mutta se voi olla my\xc3\xb6s esimerkiksi konetta ohjaava ihminen. Nuolia vastaa jokin fysiikan suure tai muu informaatio. Lohkoon tulevia informaationuolia kutsutaan her\xc3\xa4tteiksi tai tulosuureiksi ja lohkoista l\xc3\xa4htevi\xc3\xa4 nuolia kutsutaan vasteiksi tai l\xc3\xa4ht\xc3\xb6suureiksi._NEWLINE_Lohkokaavioissa k\xc3\xa4ytet\xc3\xa4\xc3\xa4n geometrisi\xc3\xa4 muotoja tulkinnan helpottamiseksi ja mallin merkityksen selvitt\xc3\xa4miseksi. Geometriset muodot on liitetty toisiinsa viivoilla osoittamaan liitoksien suuntaa ja j\xc3\xa4rjestyst\xc3\xa4. Jokaisella tekniikan alalla on omat m\xc3\xa4\xc3\xa4ritelm\xc3\xa4ns\xc3\xa4 kullekin muodolle. Lohkokaavioiden konseptia voidaan hy\xc3\xb6dynt\xc3\xa4\xc3\xa4 my\xc3\xb6s tekniikan ulkopuolisilla aloilla, sill\xc3\xa4 niiden esitystapa sopii laitteisto- ja ohjelmistoj\xc3\xa4rjestelmien lis\xc3\xa4ksi esimerkiksi liiketoimintaprosessien esitt\xc3\xa4miseen.'